ভারতে ফিরে অলিম্পিক্সে প্রথম পদকজয়ী মহিলা কুস্তিগির সাক্ষী মালিক জানিয়ে দিলেন, লন্ডন অলিম্পিক্সে অংশ নেওয়া প্রথম মহিলা কুস্তিগির গীতা ফোগতই তাঁর প্রেরণা ছিলেন! বুধবার ভোর রাতে নয়াদিল্লিতে পৌঁছেছেন ২৩ বছর বয়সী কুস্তিগির। ইন্দিরা গাঁধী আন্তর্জাতিক বিমানবন্দর থেকে তাঁকে গাড়িতে করে নিয়ে যাওয়া হয় বাহাদুরগড়ে। রাস্তায় বিভিন্ন জায়গায় সাক্ষীর কাট-আউট নিয়ে তাঁকে দেখার অপেক্ষায় দাঁড়িয়ে ছিলেন প্রচুর মানুষ। 
বাহাদুরগড়ে সাক্ষীর সংবর্ধনা অনুষ্ঠানে হরিয়ানার মুখ্যমন্ত্রী মনোহরলাল সাত্তার তাঁর হাতে তুলে দেন আড়াই কোটি টাকার চেক। সেখানে রিওতে ব্রোঞ্জজয়ী কুস্তিগির বলেছেন, ‘‘লন্ডন অলিম্পিক্সে গীতা দিদি অংশ নেওয়ার পর থেকে মনে হতো আমিও পারব। সুশীল কুমার আর যোগেশ্বর দত্তকে দেখেও আমি অনেক কিছু শিখেছি।’’ পদকজয়ের উচ্ছ্বাসের মধ্যেই সাক্ষী অভিভূত অলিম্পিক্সের সমাপ্তি অনুষ্ঠানে পতাকাবাহক হওয়ায়! বুধবার তিনি বলেছেন, ‘‘ভাবতে পারিনি আমাকে সমাপ্তি অনুষ্ঠানে পতাকাবাহক করা হবে। এখনও পর্যন্ত এটাই আমার জীবনের সেরা প্রাপ্তি।’’
অনুষ্ঠানে হরিয়ানার মুখ্যমন্ত্রী জানিয়েছেন, রাজ্যে মহিলাদের পড়াশুনো করানোর জন্য সরকারের যে ‘বেটি বাচাও, বেটি পড়াও’ প্রচার অভিযান চলছে সেখানে মহিলাদের খেলাধুলোয় উৎসাহিত করার জন্য এবার যোগ হল ‘বেটি খিলাও এবং সেই প্রচারকাজের ব্র্যান্ড অ্যাম্বাসাডর করা হল সাক্ষী মালিককে। এই প্রসঙ্গেও কুস্তিগিরের মন্তব্য, ‘‘মেয়েদেরও ছেলেদের সঙ্গে সমানভাবে খেলাধুলোয় সুযোগ পাওয়া উচিত। যাতে মেয়েদেরও প্রতিভার যথার্থ বিকাশ হয়।’’ 
সাক্ষী ভারতীয় রেলের কর্মচারী। বুধবার হরিয়ানার মুখ্যমন্ত্রী তাঁকে আবার সরকারি চাকরির প্রস্তাব দিলেন। কুস্তিগির অবশ্য সেই প্রস্তাবে সায় না দিয়ে জানিয়েছেন যে, তিনি পরে বিষয়টা নিয়ে ভেবে দেখবেন।
মাথায় পাগড়ি পরে বাহাদুরগড় থেকে সাক্ষী রওনা দেন তাঁর গ্রাম মোরখা খাসের দিকে। যে গ্রামের মানুষ একদিন সাক্ষীর পরিবারকে অলিখিতভাবে ত্যাজ্য ঘোষণা করেছিলেন সেই মোরখাতেও বুধবার তাঁকে দেখার অপেক্ষায় অগণিত মানুষ! তাই হয়তো মোরখা খাসে সাক্ষীর বাবা সুখবীর মালিক বলেছেন, ‘‘এশিয়া চ্যাম্পিয়নশিপ এবূং কমনওয়েলথ গেমসে সাক্ষীর সোনাজয়ের পর গ্রামের মানষের মানসিকতা বদলেছে। তারাও তাদের পরিবারের মেয়েদের পড়াশুনোর সঙ্গে খেলাধুলো করানোর কথা ভাবছে। সাক্ষীর সাফল্যে আজ এটা আমাদের কাছে বড় প্রাপ্তি।’’
সুখবীর মালিক হয়তো ঠিকই বলেছেন। কারণ, বুধবার হরিয়ানার মুখ্যমন্ত্রী জানিয়েছেন, মোরখা খাসে তৈরি হবে একটি স্টেডিয়াম, একটি স্পোর্টস স্কুল আর উন্নত মানের কয়েকটি আখড়া!